Uncategorized Archives ~ Die Affêre
Drome, koetse, wit perde en groot diamante
Posted on June 29, 2018 by Annalize
Net nadat ek en haar pa geskei het, het my oudste dogter een oggend vir my gesê ‘Mamma, Jesus het met my gepraat in ‘n droom en ek voel nou beter, want Jesus jok nooit nie. Ek het gedroom Mamma en Pappa trou weer. Mamma het in ‘n koets gery wat deur wit perde getrek word en pappa het vir mamma ‘n nuwe ring met ‘n baie groot diamant gekoop.’
Ek het op daardie stadium nie geweet wat om vir haar te sê nie en kon net sluk aan die knop in my keel en vir haar ‘n drukkie gee. Sy was 11 jaar oud en het werklik met die geloof van ‘n kind onwrikbaar geglo dat haar droom gaan waar word.
Dit het waar geword, net sonder die koets en perde en die groot diamant. (Egskeidings is bekend daarvoor dat dit ‘n mens finansïeel uitroei.)
Dis nou ñ bietjie meer as ñ jaar later en die werklike lewe saam met my eerste tweede man is vir mý ñ sprokie. Daar is verseker ñ draak of twee, maar ons is genadiglik ñ stiefma gespaar.
Ons saam wees is elke dag ñ happy ending. Moet nou asseblief nie hierdie te letterlik opneem nie.. Ons is immers nie meer spring chickens nie.
Die lewe is goed en ons is dankbaar.
Vandag was een van daardie dae wat ek voel ek het elke stukkie leef wat ek kon leef vandag geleef.
Ek het mooi dinge gesien, die son op my voel skyn, my asem het gejaag, my hart het te vinnig geklop en ek was sommer net sorgvry en vry.
Ek was omring deur mooi en liefde. Ek was saam met die mense van my asem. Ek het fotos met my oë geneem en dit veilig in my hart gebêre. Ek weet ek gaan dit oor en oor uithaal en weer leef.
Vandag was ñ genoeg dag.